Ir-Regolament (KE) Nru 685/2001 tal-Parlament Ewropew u tal-Kunsill
ta' l-4 ta' April 2001
dwar it-tqassim fost l-Istati Membri ta' l-awtorizzazzjonijiet riċevuti permezz tal-Ftehim li jistabbilixxi ċerti kondizzjonijiet għat-trasport tal-merkanzija bit-triq u l-promozzjoni tat-trasport ikkombinat bejn il-Komunità Ewropea u r-Repubblika tal-Bulgarija u bejn il-Komunità Ewropea u r-Repubblika ta' l-Ungerija
Il-PARLAMENT EWROPEW U L-KUNSILL TA'L-UNJONI EWROPEA,
Wara li kkunsidraw it-Trattat li jistabbilixxi l-Komunità Ewropea, u partikolarment l-Artikolu 71 tiegħu,
Wara li kkunsidraw il-proposta tal-Kummissjoni [1],
Wara li kkunsidraw l-opinjoni tal-Kunsill Ekonomiku u Soċjali [2],
Wara li kkunsidraw l-opinjoni tal-Kumitat tar-Reġjuni,
Waqt li kienu qed jaġixxu skond il-proċedura stabilita fl-Artikolu 251 tat-Trattat [3],
Billi:
(1) Bid-Deċiżjonijiet tal-Kunsill 2001/265/KE [4] u 2001/266/KE [5] tad-19 ta' Marzu 2001, il-Komunità Ewropea kienet ikkonkludiet Ftehim mar-Repubblika tal-Bulgarija u mar-Repubblika ta' l-Ungerija li jistabilixxi ċerti kondizzjonijiet għat-trasport tal-merkanzija bit-triq u l-promozzjoni tat-trasport ikkombinat.
(2) Dan il-Ftehim jipprovdi li l-Komunità għandha tirċievi l-awtorizzazzjonijiet għall-passaġġ bit-triq mill-Bulgarija u l-Ungerija rispettivament.
(3) Huwa meħtieġ li jiġu stabiliti r-regoli biex jiggwidaw it-tqassim u l-amministrazzjoni ta' l-awtorizzazzjonijiet li tqiegħdu għad-dispożizzjoni tal-Komunità.
(4) Għal raġunijiet prattiċi u ta' amministrazzjoni, dawk l-awtorizzazzjonijiet għandhom jitqiegħdu għad-dispożizzjoni ta' l-Istati Membri mill-Kummissjoni.
(5) Għal dak il-għan, għandu jiġi stabilit metodu għall-allokazzjoni. Wara dan, l-Istati Membri għandhom iqassmu l-awtorizzazzjonijiet allokati lilhom fost l-intrapriżi skond kriterji oġġettivi.
(6) Biex jiġi żgurat l-aqwa użu mill-awtorizzazzjonijiet, l-awtorizzazzjonijiet kollha mhux allokati għandhom jintbagħtu lura lill-Kummissjoni biex jerġgħu jitqassmu.
(7) L-allokazzjoni ta' l-awtorizzazzjonijiet għandha tkun ibbażata fuq kriterji li jqisu b'mod sħiħ ix-xejriet eżistenti tat-trasport bit-triq bejn il-Greċja u l-Istati Membri,
ADOTTAW DAN IR-REGOLAMENT:
L-Artikolu 1
Dan ir-Regolament jistabilixxi r-regoli għat-tqassim bejn l-Istati Membri ta' l-awtorizzazzjonijiet li jkunu għad-dispożizzjoni tal-Komunità bis-saħħa ta' l-Artikolu 6(2) tal-Ftehim bejn il-Komunità Ewropea u r-Repubblika tal-Bulgarija u bejn il-Komunità Ewropea u r-Repubblika ta' l-Ungerija u jistabbilixxi ċerti kondizzjonijiet għal ġarr tal-merkanzija bit-triq u l-promozzjoni tat-trasport ikkombinat (minn issa 'l quddiem imsejjaħ "il-Ftehim").
L-Artikolu 2
1. Il-Kummissjoni għandha talloka l-awtorizzazzjonijiet skond il-paragrafi 2, 3 u 4.
2. L-awtorizzazzjonijiet għandhom jiġu allokati bejn l-Istati Membri skond l-Anness. Fid-dawl ta' l-esperjenza, speċjalment il-bidliet fix-xejriet tat-traffiku, il-Kummissjoni għandha, fejn jixraq, u mhux aktar tard minn tliet snin wara d-dħul fis-seħħ ta' dan ir-Regolament tagħmel proposta lill-Kunsill biex jiddeċiedi dwar modifika għall-allokazzjoni ta' l-awtorizzazzjonijiet bejn l-Istati Membri.
3. L-awtorizzazzjonijiet għal kull sena għandhom jiġu allokati qabel il-15 ta' Ottubru tas-sena ta' qabel.
4. L-għadd ta' l-awtorizzazzjonijiet li għandu jiġi allokat fl-ewwel sena ta' l-implimentazzjoni ta' kull wieħed mill-Ftehim għandu jiġi aġġustat pro rata jekk il-Ftehim ikun daħal fis-seħħ wara l-1 ta' Jannar ta' dik is-sena.
L-Artikolu 3
L-Istati Membri għandhom iqassmu l-awtorizzazzjonijiet fost l-intrapriżi stabiliti fit-territorju tagħhom skond kriterji oġġettivi u mhux diskriminatorji.
L-Artikolu 4
Qabel il-15 ta Settembru ta' kull sena, l-awtoritajiet kompetenti ta' l-Istati Membri għandhom jibagħtu lura lill-Kummissjoni dawk l-awtorizzazzjonijiet li, fuq il-bażi tat-tagħrif u l-estimi disponibbli, x'aktarx li ma jintużawx qabel l-aħħar ta' dik is-sena. Il-Kummissjoni għandha talloka dawk l-awtorizzazzjonijiet mibgħuta lura waqt li tqis il-gwida tad-distribuzzjoni fl-Anness u t-talba ta' l-Istati Membri għal awtorizzazzjonijiet addizzjonali.
L-Artikolu 5
Dan ir-Regolament għandu jidħol fis-seħħ fil-jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-4 ta' April 2001.